OBH 7650/1996.
Az állampolgári jogok országgyűlési biztosa általános helyettesének jelentése
Előadó: Dr. Garamvári Miklós

A vizsgálat megindítása és a megállapított tényállás

A panaszos azért fordult az állampolgári jogok országgyűlési biztosához, mert sérelmezte az APEH Csongrád megyei Igazgatóságának, ÁFA visszaigénylési ügyében követett eljárását.

Az ügyben  a vizsgálatot 1997. március 26-án megindítottam.

A vizsgálat megállapításai, az ügy jogszabályi háttere és az érintett alkotmányos jogok

A panaszos részére Szeged Város Önkormányzata 1993-ban lakást utalt ki. A lakás-használatbavételi díj után járó általános forgalmi adót az Önkormányzat az APEH-től 1993. februárjában kapott útmutató alapján rótta ki. A lakás-használatbavételi díj ÁFA kötelezettsége tárgyában 1993-ban kiadott szakmai iránymutatás előírásait az e tárgyban 1994-ben kiadott szakmai iránymutatás kiegészítette és módosította. Az új iránymutatás szerint az ingatlanok bérleti és használati jogának átadása nem von maga után ÁFA fizetési kötelezettséget. Mindezek alapján az adóhatóság az ÁFA-t a Panaszos részére visszautalta, de a Panaszos által befizetett adó törvényes kamatainak visszautalásáról mind a mai napig nem intézkedett. 

Az intézkedés elmulasztásából adódóan az első fokú adóhatóság a Magyar Köztársaság Alkotmányának 2. § (1) bekezdésében deklarált jogállamiságból fakadó jogbiztonság követelményének megsértésével alkotmányos visszásságot okozott. 

Az adózás rendjéről szóló, 1990. évi XCI. törvény 67. § (2) bekezdése szerint a késedelmi pótlék mértéke minden naptári nap után a felszámítás időpontjában érvényes jegybanki alapkamat kétszeresének 365-öd része. A 67. § (4) bekezdése rögzíti: "Ha az adóhatóság határozata jogszabályt sértett és ennek következtében az adózónak visszatérítési igénye keletkezik, az adóhatóság a visszatérítendő összeg után a 67. § (2) bekezdésében meghatározott mértékű kamatot fizet.

Az Art. 27. § (4) bekezdése szerint eltérő rendelkezés hiányában az adózó által jogszerűen visszaigényelt összeget az igény (bevallás) benyújtásának napjától számított 30 napon belül kell kiutalni.

A határidők betartásáért az adóhatóság vezetője a felelős, hiszen az ügyintézés minden szempontból törvényes bonyolítása a vezető kötelessége. 

Ezt támasztja alá az Adó-és Pénzügyi Ellenőrzési Hivatal, fővárosi, megyei igazgatóságai, adófelügyelőségei, valamint az Adóelszámolási Iroda Egységes Iratkezelési Szabályzatát megállapító 20/1990 APEH utasítás 64. §-a is, rögzítve, hogy az ügyintézési határidők betartását az igazgatási vezetők folyamatosan ellenőrzik.

Fentieken túlmenően a 72/1995.(XII.15) AB határozat elvi éllel szögezte le: "A közigazgatási eljárásban az ügyintézési határidők betartásának garanciális jelentősége van.

Az Alkotmány 2. § (1) bekezdésében meghatározott jogállam fogalmának egyik feltétlen ismérve a jogbiztonság. A jogbiztonságnak viszont elengedhetetlen követelménye, hogy a jogalkalmazói magatartás – adott esetben: az államigazgatás és az önkormányzat döntési feladat- és hatáskörébe tartozó ügy törvényi szabályozás szerinti elintézésének időtartama – előre kiszámítható legyen. 

Az ügyfél közigazgatási határozathozatalra vonatkozó joga nem tehető függővé attól, hogy a közigazgatási szerv milyen időpontban hajlandó dönteni a hatáskörébe utalt ügyben. A közigazgatásnak ugyanis alkotmányos kötelessége, hogy hatáskörét gyakorolja, azaz illetékességi területén a hatáskörébe utalt ügyben az erre megszabott idő alatt érdemi döntést hozzon. 

(...) Akár kérelemre, akár hivatalból indul tehát az eljárás, a közigazgatási határozat előírt időben történő kiadása jogos magán- és – közvetlenül vagy közvetve – közérdeket szolgál.

A hivatali mulasztásban megnyilvánuló alkotmányos visszásság  jövőbeni elkerülése érdekében az alábbi ajánlást teszem:

Felkérem az Adó-és Pénzügyi Ellenőrzési Hivatal Csongrád Megyei Igazgatóságának vezetőjét, hogy az adózónak járó késedelmi kamat kiutalásáról soron kívül intézkedjék, valamint gondoskodjék hivatalában a törvényben rögzített ügyintézési határidők betartásáról.  

Budapest, 1997. április 30.

Dr. Polt Péter